CELEX: 32010R1127
Language: ro
Date: 2010-12-03
Title: Regulamentul (UE) nr. 1127/2010 al Comisiei din 3 decembrie 2010 de stabilire a unei perioade de tranziție pentru excluderea Republicii Maldivelor de pe lista țărilor beneficiare ale regimului special în favoarea țărilor cel mai puțin dezvoltate, în conformitate cu Regulamentul (CE) nr. 732/2008 al Consiliului de aplicare a unui sistem de preferințe tarifare generalizate pentru perioada cuprinsă între 1 ianuarie 2009 și 31 decembrie 2011

4.12.2010   
            
            
               RO
            
            
               Jurnalul Oficial al Uniunii Europene
            
            
               L 318/15
            
         REGULAMENTUL (UE) NR. 1127/2010 AL COMISIEI
   din 3 decembrie 2010
   de stabilire a unei perioade de tranziție pentru excluderea Republicii Maldivelor de pe lista țărilor beneficiare ale regimului special în favoarea țărilor cel mai puțin dezvoltate, în conformitate cu Regulamentul (CE) nr. 732/2008 al Consiliului de aplicare a unui sistem de preferințe tarifare generalizate pentru perioada cuprinsă între 1 ianuarie 2009 și 31 decembrie 2011
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 732/2008 al Consiliului din 22 iulie 2008 de aplicare a unui sistem de preferințe tarifare generalizate pentru perioada cuprinsă între 1 ianuarie 2009 și 31 decembrie 2011 și de modificare a Regulamentelor (CE) nr. 552/97 și (CE) nr. 1933/2006 și a Regulamentelor (CE) nr. 1100/2006 și (CE) nr. 964/2007 (1) ale Comisiei, în special articolul 11 alineatul (8),
   întrucât:
   
               (1)
            
            
               Republica Maldivelor (denumită în continuare „Maldive”) este beneficiară a regimului special în favoarea țărilor cel mai puțin dezvoltate, în cadrul sistemului de preferințe tarifare generalizate al Uniunii.
            
         
               (2)
            
            
               Articolul 11 alineatul (8) din Regulamentul (CE) nr. 732/2008 prevede excluderea unei țări din regimul special pentru țările cel mai puțin dezvoltate, atunci când țara respectivă este exclusă de către Organizația Națiunilor Unite de pe lista țărilor cel mai puțin dezvoltate. Respectivul articolul prevede, de asemenea, stabilirea unei perioade de tranziție de cel puțin trei ani, pentru a atenua orice efect defavorabil care ar putea fi determinat de eliminarea preferințelor tarifare acordate în cadrul regimului special pentru țările cel mai puțin dezvoltate.
            
         
               (3)
            
            
               Maldivele au fost excluse de către Organizația Națiunilor Unite de pe lista țărilor cel mai puțin dezvoltate, începând cu 1 ianuarie 2011 (2).
            
         
               (4)
            
            
               Prin urmare, Maldivele ar trebui autorizate să continue să beneficieze de preferințele acordate în cadrul regimului special pentru țările cel mai puțin dezvoltate, până la 31 decembrie 2013.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului pentru preferințe generalizate,
            
         ADOPTĂ PREZENTUL REGULAMENT:
   Articolul 1
   Republica Maldivelor este exclusă de pe lista beneficiarilor regimului special în favoarea țărilor cel mai puțin dezvoltate din anexa I la Regulamentul (CE) nr. 732/2008, de la data de 1 ianuarie 2014.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 3 decembrie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 211, 6.8.2008, p. 1.
   
      (2)  Rezoluția Adunării generale a ONU A/Res/60/33 din 30 noiembrie 2005.